Johan Bäckman Naši ja Öise vahtkonna meeleavaldusel 23. märtsil 2009 Helsingis
**Erkki Johan Bäckman** (sündinud 18. mail[*viide?*] 1971 Porvoos) on soome ühiskonnateadlane, kriminoloog[*viide?*] ja publitsist, kes on tuntud Venemaa-meelse aktivisti ja ohtrate valekaebuste esitajana. 

Muu hulgas on Johan Backman kirjutanud kriitilise raamatu soomlaste reaktsioonide kohta pärast vene ajakirjaniku Anna Politkovskaja mõrva ja Eesti poliitikat kritiseeriva raamatu pronkssõduri teemal ("Pronssisoturi: Viron patsaskiistan tausta ja sisältö" ("Pronkssõdur: selle taust ja olemus").

Elu ja tegevus
--------------

Johan Backman on esinenud avalikult Eesti-vaenulike üleskutsetega, süüdistanud küüditamise hukkamõistjaid ajaloo võltsimises ning õigustanud varjamatult Nõukogude repressioone. Bäckman on teinud koostööd rühmitustega Naši ja Öine vahtkond. Bäckman kuulub Petri Krohni, Leena Hietaneni jt kõrval Eesti-vastasesse rühmitusse Soome Antifašistlik Komitee, mida on nimetatud neostalinistlikuks ja mis levitab ideid, nagu oleks Eesti "fašistlik apartheidirežiim".

2006. aastal kaitses ta Helsingi Ülikoolis riigiteaduste teaduskonnas doktorikraadi väitekirjaga "Itämafia: uhkakuvapolitiikka, rikosilmiöt ja kulttuuriset merkitykset". Uuringust selgub, et idast Soome suunduva kuritegevuse ohud on suhteliselt väiksed. 7. novembril 2012 väideti MTV3 saates "45 minuuttia", et Bäckmani doktoriväitekirja allikmaterjalideks olevad intervjuud on salajased ja neid pole näinud mitte keegi peale Bäckmani enda. Allikate seas on ka kaitsepolitsei (Supo) ja keskkriminaalpolitsei (KRP) ametnikke, kuid kummaski asutuses pole väidetavate intervjuude tegemise kohta mingeid ülestähendusi. Järgmisel päeval teatas Helsingi Ülikooli kantsler Ilkka Niiniluoto, et ülikool plaanib astuda samme seoses dotsent Johan Bäckmani doktoriväitekirjaga.

> „Eesti pole demokraatlik riik ja Riigikogu pole parlament," väidab Bäckman, kelle hinnangul võib Eestit tabada Gruusia saatus juba paari kuu jooksul. Teadlase arvates on ka Eestis õhkkond väga paha ja pingeline. "Aprill 2007 tähendas, et Eesti valitsus murdis oma suhted venelastega lõplikult ja seal enam tagasiteed pole. Eesti rüvetas hauad, murdis rahvusvahelist seadust ja seda venelased ei andesta."
> 
> 
>  – Bäckman usub, et Eesti riik kaob 10 aasta jooksul
> 
> 

Septembris 2008 kirjutasid 13 eesti ja soome haritlast Helsingi ülikoolile pöördumise, milles esitati ülikoolile järgmised küsimused: "Kuidas on võimalik, et Helsingi ülikool aktsepteerib olukorda, et Venemaa ja Eesti poliitikat puudutavaid loenguid annab Eesti ajaloo ja tänapäeva kohta tõele mittevastavat ja vaenulikku propagandat levitav isik? Kas ülikoolis õpetavatelt inimestelt eeldatakse faktide tunnustamist? Kas ülikool kavatseb võtta dotsendi väljaütlemiste suhtes seisukoha?" Kirja koostas Iivi Masso ning sellele kirjutasid veel alla Stefan Brunow, Mikael Enckell, Jevgeni Kristafovitš, Henrik Lax, Lasse Lehtinen, Jussi Niemelä, Sofi Oksanen, Imbi Paju, Anna Rotkirch, Elhonen Saks, Suvi Salmenniemi ja Katri Vallaste .

Ülikooli rektor Thomas Wilhelmsson teatas, et iga teadlane on Helsingi ülikoolis oma arvamustes vaba, kuid rõhutas, et Bäckman ei esinda ülikooli ametlikke seisukohti.

26. aprillil 2009 peeti Bäckman Tallinna sadamas kinni ja saadeti riigist välja, sest tema suhtes on kohaldatud Eestisse sissesõidu keeld, mille oli kehtestanud käskkirjadega siseminister Jüri Pihl 2009. aasta 24. aprillil ja 18. augustil.

Johan Bäckman kandideeris 2009. aasta Euroopa Parlamendi valimistel Soome Töörahvapartei nimekirjas. Ta teatas, et soovib Eesti liitmist Soomega ühe Soome läänina, sest "meie hõimuvelled ei saa praegustes oludes ise hakkama". Bäckman sai valimistel 554 häält ega osutunud valituks.

15. jaanuaril 2010 ei rahuldanud Tallinna halduskohus Bäckmani kaebust, kuid 17. detsembril 2010. aastal tunnistas Tallinna ringkonnakohus Bäckmani kaebuse alusel õigusvastaseks siseministri käskkirjad, millega tal keelati mullu kevadel ja suvel Eestisse tulla ja jättis ka tema kohtukulud 16 600 krooni riigi kanda. Bäckmanit abistas protsessimisel õigusnõuga endine prokurör Irja Tähismaa.

6. detsembril 2012 sai Bäckman Venemaa Polaartähe preemia kirjanduse alal, mille andis üle Venemaa Kirjanike Liidu esimees Valeri Ganitšev. Polaartäht anti talle tekstide eest, mis olid avaldatud peamiselt soome keeles.

2014 oli ta Novorossija veebilehe Koordineerimiskeskus Novaja Rus (*Центр координации «Новая Русь»*) üks autoreid
2018. aasta sügisel mõistis Helsingi esimese astme kohus Bäckmanile aastase tingimisi vanglakaristuse ajakirjanik Jessikka Aro laimamise ja tagakiusamise eest.

Teoseid
-------

* "Saatana saapuu Helsinkiin: Anna Politkovskajan murha ja Suomi" 2. painos 2007. Helsinki: Russia Advisory Group, 2007. ISBN 978-952-99785-1-9.
* "Pronssisoturi – Viron patsaskiistan tausta ja sisältö", Tarbeinfo, 2008. ISBN 978-9985-9721-7-5.

Tunnustus
---------

Johan Bäckman ja Arnold Meri
* Marssal Govorovi kirjandusauhind 2004

Viited
------

1. ↑  Johan Bäckman: the Russian media’s favourite Finn
2. ↑  Outi Salovaara. Venäjän uskollinen mediasoturi Helsingin Sanomat, 10.07.2022.
3. ↑  Johan Bäckmanin kootut valitukset. Johan Bäckmanin tekemiä valituksia ja kanteluja 2003–2012 Halsingin Sanomat, 02.12.2012.
4. ↑  MTV3: Bäckmani doktoritöö algmaterjale pole keegi näinud
5. ↑  Helsingi Ülikool võib hakata uurima Bäckmani väitekirja allikaid
6. ↑  Ühiskonnategelased esitasid Helsingi ülikoolile Bäckmani kohta arupärimise, Eesti Päevaleht, 24. september 2008
7. ↑  Helsingi ülikool keeldus Bäckmani kritiseerimast, Eesti Päevaleht, 25. september 2008
8. ↑  Johan Bäckman. HS Vaalikone.
9. ↑  Kohus jättis Bäckmani kaebuse rahuldamata, www.DELFI.ee, 15. jaanuar 2010
10. ↑  Johan Bäckman seljatas kohtus Eesti riigi, www.DELFI.ee, 17. detsember 2010
11. ↑  Jaak Valge: "Timo Vihavainen ja ’Äratuskell Õhtumaadele’", Meie Kirik, 31. Juuli 2015
12. ↑  2014, Авторы Центр координации «Новая Русь», ЙОХАН БЕКМАН (7)
13. ↑  Soome kohus mõistis kurikuulsa Johan Bäckmani aastaks tingimisi vangi. Postimees, 18. oktoober 2018

Välislingid
-----------

* fi:Käyttäjä:Johan Bäckman Johan Bäckmani kasutajalehekülg soome Vikipeedias
* "Pronkssõduri blogi" (soome keeles)
* Tervetuloa lukemaan Pronssisoturi-kirjaa
* Allar Viivik: "Johan Bäckman on Vene propagandist", Õhtuleht, 23. september 2008
* "Ühiskonnategelased esitasid Helsingi ülikoolile Bäckmani kohta arupärimise", EPL, 24. september 2008
* "Kesknädal kaitseb Bäckmani raamatut", Delfi, 12. november 2008
* Argo Ideon: "Infosõja punane demagoogiasupp", Eesti Ekspress, 14. november 2008
* Pekka Erelt. Miks Johan Bäckman pole Eestis persona non grata?, Eesti Ekspress, 11. detsember 2008
* Öine Vahtkond kavandab ühistegevusi Soome Kremli-meelsetega Postimees, 14. veebruar 2009
* Dannar Leitmaa. Našistid ja Soome muslimid sarjavad Helsingis Eestit EPL.ee, 23. märts 2009
* Bäckman: küüditamine oli päästmine sõja eest Delfi, 23. märts 2009
* Heiki Suurkask. Stalinism sünnib Soomes uuesti EPL.ee, 27. märts 2009
* Reporter.ee: Helsingi ülikool distantseerus Bäckmani seisukohtadest Postimees.ee, 27.märts 2009
* Bäckman peeti Tallinna sadamas kinni ERR, 26. aprill 2009
* Turu ülikool katkestas töösuhte Johan Bäckmaniga, Postimees, 26. august 2009
* Skandaalne Johan Bäckman sai Eestisse sissesõidukeelu, Postimees, 31. august 2009
* Donner: Bäckman vajab vaimse tervise uuringuid Delfi, 28. september 2009
* Skandaalne Bäckman kaebas Pihli kohtusse, Postimees, 8. oktoober 2009
* Soome Vene-uurija: Bäckmani tuleb tõsiselt võtta, Delfi, 8. juuni 2010
* HS: Johan Bäckman räägib Naši noortele «Eesti apartheidist», Postimees, 26. juuli 2010
* Soome välisminister vihastas Bäckmani peale, ERR, 12. oktoober 2012
* Johan Bäckmani propaganda Venemaal on hakanud ka Soome ministreid ärritama Delfi, 15. oktoober 2012
* Kohudosentin väitöskirjan salatut lähteet, MTV3
* Näkökulma: "Bäckmanin väitöstilaisuus oli kuin koomisesta näytelmästä" Ilta-Sanomat, 10. november 2012
* Bäckman hoiatas venelasi tuberkuloosi ja dengue palaviku eest, Postimees, 20. veebruar 2013
* Puheenaihe: Ukrainaa ei oikeastaan ole, sanoo Johan Bäckman
* 2014, Авторы Центр координации «Новая Русь», ЙОХАН БЕКМАН (7)
* Julkaistu: 18.10. 12:05 , Päivitetty: 19.10. 10:29, "Motiivina maineen tuhoaminen ja ammattitaidon kyseenalaistaminen" – MV-lehden Ilja Janitskinille ehdoton vankeustuomio, Johan Bäckmanille ehdollista vankeutta Ylen toimittajan kunnian­loukkauksesta ja vainoamisesta
* 18.2.2022 09:01, Päivitetty 18.2. 11:06, Korkein oikeus tuomitsi Johan Bäckmanin toimittaja Jessikka Aron vainoamisesta ehdolliseen 60 päivän vankeuteen – Bäckman yritti vaientaa Aron